**EELNÕU (ME 76)**

**ALUTAGUSE VALLAVOLIKOGU**

**M Ä Ä R U S**

Iisaku 27. september 2018 nr

**Alutaguse vallas kompaktse asustusega aladel üksikpuude raiumiseks loa andmise tingimused ja kord**

Määrus kehtestatakse looduskaitseseaduse § 45 alusel.

**§ 1. Määruse reguleerimisala**

(1) Kompaktse asustusega aladel üksikpuude raiumiseks loa andmise tingimused ja kord (edaspidi *kord*) reguleerib Alutaguse valla (edaspidi *vald*) haldusterritooriumi kompaktse asustusega aladel asuvate üksikpuude raieks või hoolduslõikuseks loa taotlemist, andmist ning loa andmisel võimalike lisatingimuste seadmist.

(2) Korra eesmärk on tagada valla kompaktse asustusega aladel kasvavatele puudele soodsad kasvutingimused ja nende kaitse ning looduse mitmekesisuse ja esteetiliselt väärtusliku looduskeskkonna säilitamine.

(3) Käesolevat korda kohaldatakse üksikpuude raiumisel või puuvõra kärpimisel rohkem kui 50% olemasoleva võra suurusest.

(4) Käesoleva korra alusel ei toimu elujõuliste ja heas seisus puude raiumist.

(5) Korda ei kohaldata:

1) kasvava metsa raiel metsaseaduse tähenduses ning erakinnistutel kasvavate viljapuude raiel;

2) kui puu raiumine on ette nähtud kehtivas detailplaneeringus, ehitus- või kaeveloas või projekteerimistingimustes, nimetatud juhtumitel loetakse luba antuks koos eeltoodud dokumendiga;

3) tuulemurru korral maha kukkunud või ohtlikuks muutunud ja kohest likvideerimist nõudva ohtliku puu eemaldamisel.

**§ 2. Mõisted**

Käesolevas korras kasutatakse mõisteid järgnevas tähenduses:

1) kompaktse asustusega ala – olemasolev või üldplaneeringuga kavandatud selgelt piiritletav kompaktse asustusega territooriumi osa;

2) puu/üksikpuu – kasvav puu, mille rinnasdiameeter on vähemalt 15 sentimeetrit ning puul on selgelt nähtav(ad) või määratav(ad) tüvi ja võra;

3) rinnasdiameeter – puu tüve läbimõõt mõõdetuna 1,3 meetri kõrguselt juurekaelast;

4) raie – puu langetamine (likvideerimine juurekaelalt) koos töömaa koristusega ja raiejäätmete utiliseerimisega (ilma kändude freesimiseta), puu tüveharu ja ladva eemaldamine või puu võra vähendamine rohkem kui 50%;

5) hoolduslõikus – puu võra hooldamiseks ja kujundamiseks ette võetav lõikus (sh võra harvendamine, tõstmine ja ladvaosa peenemate okste kärpimine, v.a kuivanud ja murdunud okste ja vesivõsude eemaldamine), mille käigus säilitatakse puu elujõulisus ja dekoratiivsus ning puud ei likvideerita;

6) raieluba – vormikohane luba, mis annab õiguse nii puu raieks kui ka hoolduslõikuseks ning määrab raietööde lisatingimused;

7) raierahu periood – ajavahemik lindude pesitsemise ja puude aktiivse vegetatsiooni ajal, millal puu raiumist võib mitte lubada (aprillist kuni juuli lõpuni).

**§ 3. Tingimused raieloa andmiseks**

(1) Raieluba on kirjalik dokument, mis annab õiguse valla kompaktse asustusega alal üksikpuu raiumiseks. Raieluba ei väljastata üksikpuu raiumiseks hajaasustusalal.

(2) Raieks tuleb taotleda raieluba, kui puu rinnasdiameeter on vähemalt 15 cm. Samuti tuleb raieluba taotleda okste kärpimiseks, kui puu võra väheneb kärpimise tulemusena rohkem kui 50%.

(3) Raiuda on lubatud üksikpuid, mis on haigestunud, kuivanud, väärkasvuga, vähendavad eluaseme kvaliteeti või mis ohustavad elanikke, keskkonda või materiaalseid väärtusi ning takistavad liiklust.

(4) Raieks ei ole vaja luba taotleda:

1) alla 15 cm rinnasdiameetriga puule;

2) kui tegemist on erakinnistul kasvava viljapuuga;

3) erakinnistul kasvavate põõsaste eemaldamiseks kinnistu omaniku poolt omal territooriumil;

4) kui kehtivas detailplaneeringus, ehitus- või kaeveloas või projekteerimistingimustes on märgitud raiutavad puud;

5) tormiheite või -murru või teistel põhjustel maha langenud või ohtlikuks muutuntud puude raieks juhul, kui vajalik on kohene raie;

6) kuivanud puude, okste ja vesivõsude kõrvaldamiseks ja Alutaguse Vallavalitsuse (edaspidi *ametiasutus*) poolt tellitud puude hoolduslõikuseks valla poolt hooldatavatel aladel.

(5) Loa andmisel võib seada täiendavaid tingimusi raiutud puu käitlemise, puu hoolduslõikuse, puu asendusistutuse korraldamise, istutatud puu hooldamise osas, samuti raie keelamise osas raierahu perioodil.

**§ 4. Raieloa taotleja**

(1) Raieluba võib taotleda puu kasvukoha maa omanik, tema esindaja või volitatud isik krundi omaniku kirjalikul nõusolekul või juriidilise isiku puhul selle seaduslik esindaja (edaspidi *taotleja*).

(2) Munitsipaalmaa ja jätkuvalt riigi omandis oleva maa korral esitab raieloa taotluse maad haldav isik või asutus, heakorratöid tegev isik või asutus, asjast huvitatud isik või asutus.

**§ 5. Raieloa taotlemine**

(1) Raieloa taotlemiseks esitatakse ametiasutusele kirjalik vormikohane taotlus (lisa 1).

(2) Taotluses esitatakse järgmised andmed:

1) andmed loa taotleja kohta (nimi, isiku- või registrikood, aadress, telefoninumber, e-posti aadress, esindaja nimi, esindaja isikukood);

2) raiutavate puude kasvukoha andmed (kinnistu aadress, nimi ja katastritunnus, kinnistu omaniku nimi ja isikukood või registrikood, taotleja omandisuhe kinnistuga);

3) puu andmed, mille raiumiseks raieluba taotletakse (liik, rinnasdiameeter, arv, põhjendus puu raieks);

4) info raietööde teostamise aja, raiesaaduste käitlemisviisi ja –koha kohta ning raietööde korraldamise ja teostamise eest vastutava isiku kohta;

5) taotluse täitmise kuupäev ja taotleja allkiri.

(3) Taotlusele lisatakse:

1) raiutava puu asukoha skeem (väljavõte kinnistu plaanist, millel on näidatud raiutava puu asukoht);

2) foto raiutavast puust;

3) omaniku seadusjärgse esindamise korral esindamisõigust tõendav dokument;

4) omaniku volituse alusel esindamise korral esindamisõigust tõendav volikiri;

5) korteri- või elamuühistu üldkoosoleku protokoll või juhatuse otsus, kui raieõigust taotletakse ühistu territooriumil kasvavale puule;

6) kaitstaval loodusobjektil asuva puu puhul kaitstava loodusobjekti valitseja nõusolek puu raiumiseks, kui see on nõutav vastava loodusobjekti kaitse-eeskirja kohaselt;

7) muinsuskaitsealal, kinnismälestisel või selle kaitsevööndis asuva puu puhul Muinsuskaitseameti nõusolek puu raiumiseks;

8) veekaitsevööndis (välja arvatud raie maaparandussüsteemi eesvoolul maaparandushoiutööde tegemisel) kasvava puu raiumiseks Keskkonnaameti nõusolek;

9) kooskõlastus töötsoonis asuva naaberkinnistu, elektriliini, sideliini, tee vms omanikuga.

**§ 6. Raieloa taotluse menetlemine**

(1) Raieloa väljaandmise otsustab keskkonnaspetsialist (edaspidi *ametnik*) hiljemalt ühe kuu jooksul nõuetekohase taotluse ja kõigi selle juurde nõutavate dokumentide esitamisest arvates.

(2) Raieloa andmise menetluse käigus ametnik:

1) registreerib raieloa taotluse;

2) kontrollib taotluses esitatud andmete õigsust, vajadusel nõuab taotlejalt täiendavaid dokumente ja selgitusi ning annab dokumentide ja selgituste esitamiseks tähtaja;

3) vaatab taotluses märgitud puu üle selle kasvukohas ning hindab raiumise vajalikkust ja põhjendatust, vajadusel kaasab vastava valdkonna eksperte;

4) teeb vajadusel taotlejale ettepaneku uue puu istutamiseks ning määrab istutava puu liigi, istutuskoha ja istutamise tähtaja.

**§ 7. Raieluba ja selle väljastamine**

(1) Raieluba on vormikohane dokument (lisa 2), mis annab õiguse puu raiumiseks ja mis väljastatakse raieloa taotlejale.

(2) Ametniku poolt väljastatud ja tema poolt allkirjastatud raieluba kehtib maksimaalselt üks aasta alates selle väljastamise kuupäevast.

(3) Raieloale märgitakse:

1) raieloa number;

2) andmed raieloa väljastaja kohta;

3) andmed raieloa taotleja kohta (nimi, isikukoor või registrikood, aadress, telefoninumber, e-posti aadress, esindaja nimi ja isikukood);

4) raieloa taotluse esitamise kuupäev;

5) raiumisele kuuluvate puude liik, rinnasdiameeter, arv ja asukoht;

6) info raietööde teostamise aja kohta, raiekoha või raieala korrastamise tähtaja kohta ning raietööde korraldamise ja teostamise eest vastutava isiku kohta;

7) raiumise lisatingimused (andmed teiste isikute ja asutuste antud nõusolekute ja tingimuste kohta, raietööl nõutavad kohustuslikud ohutusabinõud, raierahu, ettepanek uue puu istutamiseks, sh selle puu liik, istutuskoht ja -tähtaeg jms).

8) raiekoha või -ala korrastamise tähtaeg

9) raieloa kehtivuse aeg;

10) raieloa väljastamise kuupäev ja väljastaja allkiri;

11) raieloa vastuvõtmise kuupäev ja vastuvõtja allkiri.

(4) Raieluba hakkab kehtima pärast mõlemapoolset kirjalikku või digitaalset allkirjastamist.

(5) Raieluba vormistatakse kahes eksemplaris, millest üks väljastatakse taotlejale elektrooniliselt digiallkirjastatult või taotleja soovi korral paberkandjal ja üks eksemplar säilitatakse ametiasutuses.

(6) Raielubasid säilitatakse ametiasutuses 3 aastat.

**§ 8. Raieloa väljastamisest keeldumine**

(1) Raieloa väljastamisest võib keelduda, kui:

1) taotlejaks on isik, kellel puudub õigus taotlust esitada;

2) taotleja ei ole etteantud tähtajaks esitanud kõiki täiendavaid dokumente või selgitusi;

3) taotleja on esitanud tegelikkusele mittevastavaid andmeid;

4) puu raiumise soov ei ole piisavalt põhjendatud;

5) puu, millele taotletakse raieluba, on dendroloogiliselt väärtuslik, terve ja elujõuline ning ohutu ümbritsevale keskkonnale, inimeste tervisele ja varale;

6) kaitstava loodusobjekti valitseja, Muinsuskaitseamet ja/või Keskkonnaamet ei ole andnud nõusolekut puu raiumiseks, kuid selline nõusolek on õigusaktide alusel nõutav;

7) puu, millele taotletakse raieluba, on looduskaitseseadusest tulenevalt riikliku või kohaliku omavalitsuse tasandil kaitstav loodusobjekt;

8) puu, millele taotletakse raieluba, on määratud detailplaneeringuga või ehitusprojektis säilitatavaks;

9) raieluba taotletakse puu raiumiseks lindude pesitsusajal ning raieloas märgitud puul asub lindude pesitsuskoht;

10) taotleja on jätnud täitmata varem väljastatud raieloaga sätestatud tingimusi ja kohustusi;

11) raie on vastuolus avalike huvidega.

(2) Juhul, kui taotluses nimetatud puu raiumise põhjus on võimalik kõrvaldada puu üksikute okste eemaldamise või võra kärpimisega, on ametnikul õigus puu likvideerimiseks taotletud raieloa andmisest keelduda või raieloa andmisest keeldumise asemel anda raieluba puu võra kärpimiseks.

(3) Raieloa väljastamisest keeldumine vormistatakse Alutaguse Vallavalitsuse (edaspidi *vallavalitsus*) motiveeritud korraldusega.

**§ 9. Üldised kohustused ja raieloa kehtetuks tunnistamine**

(1) Raieloa saaja on kohustatud kinni pidama raieloas sätestatud raie ulatusest ja tingimustest.

(2) Raietööde teostamisel tuleb tagada materiaalsete väärtuste säilimine ja inimeste ohutus.

(3) Raiekoha korrastamise korraldab raieloa saaja. Korrastustööd peavad toimuma vahetult peale raietööde lõpetamist. Korrastustööde hulka loetakse ka raietööde käigus kahjustatud haljasalade taastamine.

(4) Vallavalitsusel on õigus raieluba kehtetuks tunnistada juhul, kui:

1) peale raieloa väljaandmist ilmneb, et taotleja on esitanud tegelikkusele mittevastavaid andmeid;

2) rikutakse raieloa väljaandmisel seatud täiendavaid tingimusi (raiutud puude käitlemise vms osas);

3) raiutakse raieloaga mittefikseeritud puid.

(5) Raieluba tunnistatakse kehtetuks vallavalitsuse korraldusega ning sellest teavitatakse raieloa saajat kirjalikult.

**§ 10. Hädaolukord**

Avariiolukorras võib puid langetada käesolevas korras nimetatud loata, kui loa taotlemise ja menetlemise ajal tekiks pöördumatu oht inimeste elule, tervisele või varale. Käesolevas paragrahvis nimetatud asjaoludel teostatud puu raiumisest tuleb esimesel võimalusel, kuid mitte hiljem kui viie tööpäeva jooksul teatada kirjalikult ametiasutusele.

**§ 11. Vastutus ja järelevalve**

(1) Raietöö tehniliselt õigesti ja ohutult tegemise ning raietöö koha korrastamise peab tagama isik, kellele raieluba väljastati.

(2) Raietööga kolmandatele isikutele kahju tekitamise ja ebamugavuste põhjustamise, avaliku korra rikkumise või keskkonnale kahju tekitamise eest vastutab isik, kellele raieluba väljastati.

(3) Raietöödega tegelev isik on kohustatud raiealal raietoimingute läbiviimise perioodil kaasas kandma kehtivat raieluba või selle koopiat ning esitama selle järelevalveametniku nõudmisel. Kui raietoiminguid viib läbi kolmas isik, tuleb järelevalveametnikule esitada raieloa omaniku poolt koostatud volikiri.

(4) Järelevalvet käesoleva korra täitmise üle teostab vallavalitsus vastavalt oma pädevusele.

(5) Käesoleva korra rikkuja kannab vastutust looduskaitseseaduse § 73 sätete järgi.

**§ 12. Rakendussätted**

(1) Määrusega tunnistatakse kehtetuks Alajõe Vallavolikogu 12.03.2015 määrus nr 4 „Alajõe vallas üksikpuude raiumiseks loa andmise tingimused ja kord“ ning Iisaku Vallavolikogu 21.10.2004 määrus nr 22 „Iisaku vallas puude raiumiseks loa andmise kord“.

(2) Enne määruse jõustumist puude raieks välja antud load kehtivad neis märgitud tingimustel kehtivuse tähtaja lõpuni või loa kehtetuks tunnistamiseni.

(3) Määrus jõustub kolmandal päeval pärast Riigi Teatajas avaldamist.

Raivo Raap

Volikogu esimees

**SELETUSKIRI**

**Määruse „Alutaguse vallas kompaktse asustusega aladel üksikpuude raiumiseks loa andmise tingimused ja kord“ eelnõu juurde**

**Sissejuhatus**

Looduskaitseseaduse § 45 kohaselt toimub tiheasustusalal/kompaktse asustusega alal asuvate üksikpuude, välja arvatud kasvav mets metsaseaduse tähenduses ja viljapuud, raiumine kohaliku omavalitsuse loa alusel. Loa andmise tingimused ja korra kehtestab kohalik omavalitsus.

Haldusreformi eelselt reguleeris Alajõe vallas puude raiet Alajõe Vallavolikogu 12.03.2015 määrus nr 4 „Alajõe vallas üksikpuude raiumiseks loa andmise tingimused ja kord“ ning Iisaku vallas Iisaku Vallavolikogu 21.10.2004 määrus nr 22 „Iisaku vallas puude raiumiseks loa andmise kord“.

Haldusreformi järgselt moodustus Alajõe valla, Iisaku valla, Illuka valla, Mäetaguse valla ja Tudulinna valla ühinemise teel uus omavalitsusüksus – Alutaguse vald (edaspidi vald), mis on ühinenud omavalitsusüksuste üldõigusjärglane. Ühinenud kohaliku omavalitsuse üksuste õigusaktid kehtivad kuni haldusterritoriaalse korralduse muutmise tulemusena moodustunud valla õigusaktide kehtestamiseni selle kohaliku omavalitsusüksuse territooriumil, kus need valdade ühinemiseni kehtisid.

Käesoleva määruse eelnõu eesmärk on kehtestada haldusreformi järgse haldusterritoriaalse korralduse muutumise tulemusena moodustunud vallas uus ühtne eeskiri, mis vahetab välja seni kehtinud eeskirjad. Eelnõu väljatöötamise tingis vajadus ühtlustada, ajakohastada ja täpsustada valla haldusterritooriumil kehtivaid tingimusi ja korda, mis reguleerivad kogu valla kompaktse asustusega aladel üksikpuude raieks loa andmist ja taotlemist.

**Eelnõu sisu**

Uues omavalitsusüksuses on otstarbekas kehtestada uus ühtne raiemäärus. Määruse eelnõu eesmärk on tagada valla kompaktse asustusega aladel kasvavatele puudele soodsad kasvutingimused ja nende kaitse ning looduse mitmekesisuse ja esteetiliselt väärtusliku looduskeskkonna säilitamine. Määrus reguleerib kompaktse asustusega aladel asuvate üksikpuude raieks või hoolduslõikuseks loa taotlemist, andmist ning loa andmisel võimalike lisatingimuste seadmist ning seda kohaldatakse üksikpuude raiumisel või puuvõra kärpimisel rohkem kui 50% olemasoleva võra suurusest. Määrusega kehtestatud korra alusel ei toimu elujõuliste ja heas seisus puude raiumist.

Korda ei kohaldata: 1) kasvava metsa raiel metsaseaduse tähenduses ning erakinnistutel kasvavate viljapuude raiel; 2) kui puu raiumine on ette nähtud kehtivas detailplaneeringus, ehitus- või kaeveloas või projekteerimistingimustes, nimetatud juhtumitel loetakse luba antuks koos eeltoodud dokumendiga; 3) tuulemurru korral maha kukkunud või ohtlikuks muutunud ja kohest likvideerimist nõudva ohtliku puu eemaldamisel.

Üksikpuude raie ja hoolduslõikus valla kompaktse asustusega aladel toimub käesoleva korra kohaselt antud loa alusel, mille väljastab vallavalitsuse poolt määratud spetsialist. Määruses nimetatud dokumentide (raieloa taotlus, raieluba) vormid kinnitab Alutaguse Vallavolikogu. Raieluba vormistatakse kahes eksemplaris, millest üks jääb ametiasutusele ja teine väljastatakse taotlejale.

Eelnõu koosneb kolmeteistkümnest paragrahvist:

1. Paragrahv 1 „Määruse reguleerimisala“
2. Paragrahv 2 „Mõisted“
3. Paragrahv 3 „Tingimused raieloa andmiseks“
4. Paragrahv 4 „Raieloa taotleja“
5. Paragrahv 5 „Raieloa taotlemine“
6. Paragrahv 6 „Raieloa taotluse menetlemine“
7. Paragrahv 7 „Raieluba ja selle väljastamine“
8. Paragrahv 8 „Raieloa väljastamisest keeldumine“
9. Paragrahv 9 „Üldised kohustused ja raieloa kehtetuks tunnistamine“
10. Paragrahv 10 „Hädaolukord“
11. Paragrahv 11 „Vastutus ja järelevalve“
12. Paragrahv 12 „Raieloa taotluse ja raieloa vormi kehtestamine“
13. Paragrahv 13 „Rakendussätted“

**Eelnõu mõjud**

Eelnõu vastuvõtmisega täidetakse seadustega kohalikule omavalitsusele pandud kohustust. Eelnõu vastuvõtmine võimaldab kogu Alutaguse valla haldusterritooriumil rakendada ühtseid tingimusi üksikpuude raiumiseks loa taotlemisel ja väljastamisel valla kompaktse asustusega aladel.

**Eelnõu rakendamiseks vajalikud kulutused**

Eelnõu määrusena välja andmine ei tingi täiendavaid kulutusi valla eelarvest.

**Varasemate määruste kehtetuks tunnistamine**

Määruse vastuvõtmisel tunnistatakse kehtetuks ühinenud valdade dokumendid:

1. Alajõe Vallavolikogu 12.03.2015 määrus nr 4 „Alajõe vallas üksikpuude raiumiseks loa andmise tingimused ja kord“
2. Iisaku Vallavolikogu 21.10.2004 määrus nr 22 „Iisaku vallas puude raiumiseks loa andmise kord“.

**Määruse jõustumine**

Eelnõu kohaselt jõustub määrus kolmandal päeval pärast Riigi Teatajas avaldamist.

Määruse „Alutaguse vallas kompaktse asustusega aladel üksikpuude raiumiseks loa andmise tingimused ja kord“ eelnõu ja seletuskirja on koostanud keskkonnaspetsialist Martin Miller.